Geloofsbelydenis van Nicea

Die Geloofsbelydenis van Nicea (Grieks: Σύμβολον τῆς Νικαίας, Latyn: Symbolum Nicaenum), wat ook bekend staan as die Niceense Belydenis of die Nicea-Konstantinopolitaanse Geloofsbelydenis, is die belangrikste en mees algemeen aanvaarde belydenisskrif in die Christelike kerk. Hierdie belydenisskrif is genoem na Nicea in Klein-Asië waar in 325 n.C. 'n konsilie gehou is en waar die dwaalleringe van Arius verwerp is. Die finale vorm is egter eers van 'n later datum, waarskynlik van die Eerste Konsilie van Konstantinopel van 381 n.C.

Dit word beskou as die enigste ekumeniese belydenis wat deur 'n wye verskeidenheid Christelike denominasies aanvaar word, insluitend die Rooms-Katolieke Kerk, die Oosters-Ortodokse Kerk, die Oriëntaal-Ortodokse Kerke, die Anglikaanse Gemeenskap, en die meeste Protestantse kerke. Die belydenis omskryf die kernleerstellings van die Christelike geloof, veral met betrekking tot die Drie-eenheid en die persoon van Jesus Christus, en dien as 'n maatstaf vir wat ortodoks is in die Christelike geloof.Van de Beek, A. & Rikhof, H.W.M. (2019) Wij geloven: Uitleg van de Niceno-Constantinopolitaanse geloofsbelijdenis. Utrecht: KokBoekencentrum Non-Fictie.

 Afrikaanse weergawe 
Ons glo in een God, die almagtige Vader, die Skepper van die hemel en aarde, van alle sigbare en onsigbare dinge;
en in een Here Jesus Christus, die eniggebore Seun van God, voor al die eeue uit die Vader gebore:
Hy is God uit God, lig uit lig, ware God uit ware God,
gebore, nie gemaak nie, een in wese met die Vader, deur wie alles tot stand gekom het.
Hy het ter wille van ons, mense, en ons saligheid uit die hemel neergedaal
en het deur die Heilige Gees uit die maagd Maria vlees geword: Hy het mens geword;
 onder Pontius Pilatus is Hy vir ons gekruisig;
Hy het gely en is begrawe.
Op die derde dag het Hy volgens die Skrifte opgestaan, en Hy het na die hemel opgevaar.Hy sit aan die regterhand van die Vader, en Hy sal met heerlikheid terugkomom die lewendes en die dooies te oordeel.Aan Sy koningskap sal daar geen einde wees nie.Ons glo in die Heilige Gees, wat Here is en lewend maak.Hy gaan van die Vader en die Seun uit, en Hy word saam met die Vader en die Seun aanbid en verheerlik.Hy het deur die profete gespreek.Ons glo aan een, heilige, algemene en apostoliese kerk.Ons bely een doop tot vergifnis van sondes.Ons verwag die opstanding van die dooies en die lewe van die toekomstige bedeling.Amen.''

 Verwysings 

Kategorie:Christelike geloofsbelydenisse